text: Recomanacions per passar el confinament a casa amb un familiar amb Alzheimer | Fundació Pasqual Maragall
  Davant la declaració de l'estat d'alarma a Espanya per la pandèmia COVID-19, en els propers dies oferirem un conjunt de recomanacions dirigides a les persones que tenen algun familiar amb la malaltia d'Alzheimer
  https://fpmaragall.org/ca/recomanacions-per-passar-el-confinament-a-casa-amb-un-familiar-amb-alzheimer/
  Davant la declaració de l'estat d'alarma a Espanya per la pandèmia COVID-19, generada pel coronavirus, en els propers dies oferirem un conjunt de recomanacions dirigides a les persones que tenen algun familiar amb la malaltia d'Alzheimer.
  Aquesta informació l'està elaborant l'equip de l'Àrea Social i Divulgació de la Fundació Pasqual Maragall des dels seus propis domicilis, ja que hem implementat el teletreball i hem aturat les visites a participants dels nostres estudis fins que es normalitzi la situació.
  En primer lloc, és aconsellable explicar a la persona afectada, i en la mesura que sigui possible, per què no podem sortir al carrer en els propers dies. És important traslladar aquesta informació, tantes vegades com sigui necessari.
  Per contenir la propagació i evitar el col·lapse del sistema sanitari, les autoritats han imposat mesures de distanciament social, protecció dels col·lectius més vulnerables i el confinament domiciliari. Aquestes indicacions han de complir-se, no només per imperatiu legal, sinó que també per responsabilitat social i, particularment en el cas de persones vulnerables, com les persones amb Alzheimer, per autoprotecció.
  En aquest sentit, és fonamental informar-se a través de les fonts d'informació oficial que apareixen als mitjans de comunicació de referència, o a les informacions provinents d'organismes oficials o institucions reconegudes com l'Organització Mundial de la Salut i el Ministeri de Sanitat d'Espanya.
  Com podem fer front al dia a dia sense sortir de casa amb una persona amb Alzheimer?
  El dia a dia d'una persona amb Alzheimer sempre resulta més senzill de gestionar seguint unes directrius de simplificació, així com uns horaris i rutines. El confinament a casa comporta no poder seguir amb algunes de les rutines habituals, com assistir al centre de dia, sortir a passejar, o visitar a amics o familiars.
  Ara precisem generar rutines noves, perquè l'ordre del dia a dia i un cert manteniment d'horaris proveiran a la persona malalta d'un marc de referència, i minimitzarà possibles alteracions conductuals i del son. Els consells que descrivim a continuació, serviran també de guia als cuidadors per minimitzar el risc de veure's desbordats. En qualsevol cas, les següents recomanacions han d'adaptar-se a la situació de cada família.
  Higiene: anar al lavabo, rentar-se les mans i la cara
  Activitat cognitiva: sempre adaptada a la capacitat de la persona, des de realitzar exercicis o activitats específiques de suport a les tasques domèstiques: estendre la roba, doblegar-la, rentar verdures, escombrar…
  Activitat física: realitzar alguns exercicis suaus d'estiraments o de coordinació.
  Sortir una estona al balcó, terrassa o, simplement, treure el cap fer la finestra per prendre una mica el sol i l'aire. Es pot aprofitar per fer jocs estimulants: denominar el que es veu, comptar fanals, arbres, indicar coses d'un color específic…
  Preparar el dinar i col·laborar en tasques domèstiques com parar la taula.
  Migdiada breu (preferentment no més de 30 minuts) o una estona de descans: televisió, ràdio, escoltar música tranquil·la.
  En la mesura que sigui possible a cada casa, tornar a prendre una mica l'aire i el sol.
  Una estona d'activitat: es poden reprendre tasques d'estimulació cognitiva o física. Es pot utilitzar la música com a forma d'estimulació i de promoció d'emocions positives.
  Si es tenen plantes, cuidar-les: regar-les, treure les fulles seques…
  Activitat física molt suau: estiraments, per exemple. Alguna cosa que no activi massa per afavorir el son posterior.
  Preparar el sopar i parar la taula. Sopar almenys dues hores abans d'anar al llit per assegurar que el procés digestiu no dificulti el son.
  Després de sopar, activitat relaxada: veure una sèrie o algun contingut tranquil de televisió, escoltar música calmada, veure fotografies…